./data/phi0914/phi00142/phi0914.phi00142.perseus-lat1.xml
Titus Livius (Livy)
non enim solum qui partis Macedonum erant, sed       plerique ingentibus Romanorum obligati beneficiis, quidam vim superbiamque       experti  Persei,  laeti eam famam accepere, non ob aliam causam quam pravo studio, quo etiam       in certaminibus ludicris vulgus utitur, deteriori atque infirmiori favendo             Eodem tempore in Boeotia summa vi Haliartum Lucretius praetor       oppugnabat;  et quamquam nec habebant externa       auxilia obsessi praeter Coronaeorum iuniores, qui prima obsidione moenia       intraverant, neque sperabant, tamen ipsi animis magis quam viribus resistebant             nam et eruptiones in opera crebro       faciebant, et arietem admotum nunc nunc libramento plumbi gravatum ad terram urguebant et,       si qua declinare nequiverant ictum, pro diruto muro novum tumultuario opere       raptim ex ipsa ruinae strage congestis saxis extruebant   cum operibus lentior           oppugnatio esset, scalas per manipulos dividi praetor iussit [ut]       corona undique moenia adgressurus, eo magis suffecturam ad id multitudinem       ratus, quod qua parte palus urbem cingit nec adtinebat oppugnari nec poterat             ipse ab ea parte, qua duae turres quodque       inter eas muri fuerat  , duo milia militum delectorum admovit, ut eodem tempore, quo ipse transcendere ruinas       conaretur, concursu adversus se oppidanorum facto scalis vacua defensoribus       moenia capi parte aliqua possent   haud segniter oppidani vim eius       arcere parant  nam super stratum ruinis locum facibus aridis sarmentorum       iniectis stantes cum ardentibus facibus  accensuros eam se saepem minabantur, ut incendio intersaepti ab hoste       spatium ad obiciendum interiorem murum haberent   quod inceptum eorum fors inpediit: nam tantus repente effusus est imber, ut       nec accendi facile pateretur et extingueret accensa   itaque et transitus per distracta fumantia virgulta patuit et in       unius loci praesidium omnibus versis moenia quoque pluribus simul partibus       scalis capiuntur   in primo tumultu captae       urbis seniores inpubesque, quos casus obvios optulit, passim caesi; armati in       arcem confugerunt et postero die, cum spei nihil superesset, deditione facta sub       corona venierunt   fuerunt autem duo milia       ferme et quingenti  ornamenta urbis, statuae et tabulae pictae, et quidquid       pretiosae praedae fuit, ad naves delatum; urbs diruta a fundamentis   inde Thebas ductus exercitus; quibus sine certamine       receptis urbem tradidit exulibus et qui Romanorum partis erant, adversae       factionis hominum fautorumque regis ac Macedonum familias sub corona vendidit        his gestis in Boeotia ad mare ac naves rediit